মাওবাদমুক্ত অভিযান কতটা এগোল! খতিয়ে দেখতে ছত্তিশগড়ে শাহ

ওয়েব ডেস্ক : ২০২৬ সালের ৩১ মার্চের মধ্যে মাওবাদীমুক্ত (Maoist) হবে ছত্তিশগড় (Chhattisgarh)। এমনটাই জানিয়েছিলেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। সেই কাজ কতদূর এগিয়েছে তা দেখতে ছত্তিশগড়ে পা রাখলেন তিনি। শুক্রবার রাতে দু’দিনের সফরে সেখানে গিয়েছেন শাহ। সেখানে একাধিক কর্মসূচীতেও অংশগ্রহণ করছেন তিনি।

গত এক বছরে একাধিক মাওবাদীকে নিকেশ করেছে নিরাপত্তাবাহিনী। সেই কারণে বহু মাও নেতা ও কর্মী আত্মসমর্পণ করেছেন। এর ফলে ছত্তিশগড়ে (Chhattisgarh) একপ্রকার কোণঠাসা হয়ে পড়েছে নকশালপন্থীরা। ফলে মাও নিকেশের কাজ কতদূর এগিয়েছে তা খতিয়ে দেখতে সে রাজ্যে গেলেন শাহ। যাকে বেশ তাৎপর্যপূর্ণ বলে মনে করছে ওয়াকিবহাল মহল।

আরও খবর : পহেলগাম জঙ্গি হামলার মূল চক্রী সাজ্জাদ গুলের সম্পত্তি বাজেয়াপ্ত করল শ্রীনগর পুলিশ

শনিবার জগদলপুরে মা দান্তেশ্বরী মন্দিরে পুজো দেন কেন্দ্রীয় স্বরাষ্ট্রমন্ত্রী। সেখান থেকে তিনি বলেন, বস্তারকে নকশালপন্থা থেকে মুক্তি দিতে বাহিনীকে মা যাতে শক্তি দেন, তার প্রার্থনা করেছেন। তার পরেই পুলিশ আধিকারিক ও কেন্দ্রীয় বাহিনীর সঙ্গে বৈঠক করেন তিনি। এর পর কেন্দ্রীয় স্বরাষ্ট্রমন্ত্রী আরও জানান, মাওবাদীদের কাছে আত্মসমর্পনই হল একমাত্র পথ।

প্রসঙ্গত, ২০২৬ সালের মধ্যে গোটা দেশ থেকে মাওবাদীমুক্ত করার বার্তা দিয়েছেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। তার পরেই মাওবিরোধী অভিযান শুরু হয়েছে। ২০২৪ সালে বস্তার অঞ্চলে মৃত্যু হয়েছিল ২৮৭ জন মাওবাদীর। এর পাশাপাশি প্রায় হাজারের কাছে মাওবাদী আত্মসমর্পণ করেছে। জানা যাচ্ছে, গত ন’মাসে ২১০ জন মাওবাদীকে খতম করেছে নিরাপত্তারক্ষী বাহিনী। ছত্তিশগড়ে মৃত্যু হয়েছে ১৩ জন শীর্ষ মাওবাদী নেতার। যাদের মধ্যে অনেকের মাথার দাম ছিল লক্ষ লক্ষ টাকা।